CELEX: 32017R1270
Language: ro
Date: 2017-07-14 00:00:00
Title: Regulamentul (UE) 2017/1270 al Comisiei din 14 iulie 2017 de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea carbonatului de potasiu (E 501) pe fructele și legumele descojite, tăiate și mărunțite (Text cu relevanță pentru SEE. )

15.7.2017   
            
            
               RO
            
            
               Jurnalul Oficial al Uniunii Europene
            
            
               L 184/1
            
         REGULAMENTUL (UE) 2017/1270 AL COMISIEI
   din 14 iulie 2017
   de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește utilizarea carbonatului de potasiu (E 501) pe fructele și legumele descojite, tăiate și mărunțite
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
   întrucât:
   
               (1)
            
            
               Anexa II la Regulamentul (CE) nr. 1333/2008 prevede o listă a Uniunii conținând aditivii alimentari autorizați pentru utilizare în produsele alimentare și condițiile de utilizare a acestor aditivi.
            
         
               (2)
            
            
               Lista de aditivi alimentari a Uniunii poate fi actualizată în conformitate cu procedura comună menționată la articolul 3 alineatul (1) din Regulamentul (CE) nr. 1331/2008 al Parlamentului European și al Consiliului (2), fie la inițiativa Comisiei, fie în urma unei cereri.
            
         
               (3)
            
            
               O cerere de autorizare a utilizării carbonatului de potasiu (E 501) pe fructele și legumele descojite, tăiate și mărunțite a fost prezentată la 15 octombrie 2015 și a fost pusă la dispoziția statelor membre în conformitate cu articolul 4 din Regulamentul (CE) nr. 1331/2008.
            
         
               (4)
            
            
               În cursul pregătirii fructelor și legumelor proaspete tăiate, activitățile enzimatice pot conduce la o scădere a calității produselor, cum ar fi înnegrirea sau pierderile structurale, precum și la generarea de deșeuri alimentare. Pentru evitarea înnegririi, se poate utiliza acidul ascorbic (E 300). Totuși, acidul ascorbic are tendința de a descompune țesutul celular, conducând la înmuierea și la decolorarea fructelor și a legumelor după câteva zile. Utilizarea carbonatului de potasiu (E 501) permite o protecție mai eficientă împotriva înnegririi, deoarece acesta funcționează ca stabilizator și reglator de aciditate și reduce la minimum descompunerea țesuturilor cauzată de acidul ascorbic.
            
         
               (5)
            
            
               Comitetul științific pentru alimentație a stabilit o doză zilnică acceptabilă (DZA) „nespecificată” pentru grupul carbonaților (3), ceea ce implică faptul că aceștia nu reprezintă un pericol pentru sănătate atunci când sunt utilizați la nivelurile necesare pentru obținerea efectului tehnologic dorit.
            
         
               (6)
            
            
               În conformitate cu articolul 3 alineatul (2) din Regulamentul (CE) nr. 1331/2008, Comisia trebuie să solicite avizul Autorității Europene pentru Siguranța Alimentară (denumită în continuare „autoritatea”) pentru a actualiza lista de aditivi alimentari a Uniunii prevăzută în anexa II la Regulamentul (CE) nr. 1333/2008, cu excepția cazului în care actualizarea în cauză nu este susceptibilă de a avea un efect asupra sănătății umane. Întrucât autorizarea utilizării carbonatului de potasiu (E 501) ca stabilizator și reglator de aciditate pe fructele și legumele descojite, tăiate și mărunțite constituie o actualizare a listei respective care nu este susceptibilă de a avea un efect asupra sănătății umane, nu este necesar să se solicite avizul autorității.
            
         
               (7)
            
            
               Prin urmare, este adecvat să se autorizeze utilizarea carbonatului de potasiu (E 501) ca stabilizator și reglator de aciditate în cazul produselor alimentare din categoria 04.1.2 „Fructe și legume descojite, tăiate și mărunțite” din anexa II la Regulamentul (CE) nr. 1333/2008 la niveluri quantum satis. Pentru a se asigura informarea consumatorilor cu privire la acest tratament, utilizarea carbonatului de potasiu (E 501) ar trebui să fie limitată la fructele și legumele neprelucrate refrigerate preambalate gata pentru consum, precum și la cartofii preambalați, neprelucrați și descojiți.
            
         
               (8)
            
            
               Prin urmare, anexa II la Regulamentul (CE) nr. 1333/2008 ar trebui modificată în consecință.
            
         
               (9)
            
            
               Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTUL REGULAMENT:
   Articolul 1
   Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 iulie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 354, 31.12.2008, p. 16.
   
      (2)  Regulamentul (CE) nr. 1331/2008 al Parlamentului European și al Consiliului din 16 decembrie 2008 de instituire a unei proceduri comune de autorizare pentru aditivii alimentari, enzimele alimentare și aromele alimentare (JO L 354, 31.12.2008, p. 1).
   
      (3)  Raportul Comitetului științific pentru alimentație, seria 25, 1990.
   
      ANEXĂ
      În partea E a anexei II la Regulamentul (CE) nr. 1333/2008, la categoria de produse alimentare 04.1.2 „Fructe și legume descojite, tăiate și mărunțite”, se inserează următoarea mențiune înainte de notele de subsol:
      
         
                      
                  
                  
                     „E 501
                  
                  
                     Carbonat de potasiu
                  
                  
                     
                        Quantum satis
                     
                  
                  
                      
                  
                  
                     numai fructele și legumele neprelucrate refrigerate preambalate gata pentru consum, precum și cartofii preambalați, neprelucrați și descojiți”.